મૂળ ગ્વાલિયરના અનિલ બાજપેયી છેલ્લાં ૧૫ વર્ષથી મુંબઈમાં મોહમ્મદ રફીના કાર્યક્રમો આપે છે. પહેલી વાર તેમણે ‘ઓ દુનિયા કે રખવાલે’ ગીત ગાયું હતું. રફીસાહેબ સાથેના કનેક્શન વિશે જણાવીને અનિલ કહે છે, ‘મને ગાવાની ઇચ્છા જ નાનપણમાં રેડિયો પર રફીસાહેબનાં ગીતો સાંભળીને થઈ હતી. પહેલી વાર રફીસાહેબને સાંભળ્યા એટલે મને સંગીત માટે પ્રેમ જાગ્યો. ઘરમાં એવો કોઈ સંગીતનો માહોલ નહોતો. અભ્યાસ કરતો હતો. એ વખતે સ્કૂલમાં અને કૉલેજમાં થતી સ્પર્ધાઓમાં રફીસાહેબનાં ગીતો ગાતો હતો. મેકૅનિકલ એન્જિનિયરિંગનો અભ્યાસ પૂરો કર્યો હતો. જોકે એ પહેલાંથી જ ગ્વાલિયરમાં મારી પાસે લોકો મોહમ્મદ રફીનાં ગીતો ગવડાવતા. તેમના અવાજ સાથે મારો અવાજ મળતો આવે છે એવી કમેન્ટ મારા માટે ઑસ્કર અવૉર્ડ મળ્યાની લાગણી જન્માવતી હતી. એ પછી મુંબઈ આવ્યો. લોકો પાસે કામ લેવા માટે જવા લાગ્યો. મારે સિgન્ગગમાં જ આગળ વધવું હતું. શરૂઆતના દિવસોમાં ખૂબ સંઘર્ષ વેઠ્યો છે. જોકે મારા તારણહાર રફીસાહેબ જ છે. ઈશ્વરની કૃપા અને રફીસાહેબના અવાજમાં ગાવાના પ્રયત્નોને કારણે પછી તો અનેક કાર્યક્રમોમાં ગાવા માટેની મને ઑફર મળી અને ગાડી પાટે ચડી ગઈ. અત્યારે રફીસાહેબ પરોક્ષ રીતે મારા અન્નદાતા છે એવું કહેવામાં મને કોઈ સંકોચ નથી.’